《上滩行》
清代·陈钟祥

大滩水如天上来，奔腾涌沸声轰雷。一线直落势复回，银河东泻沧溟开。

小滩石在水中夹，怒石夹水水逾狭。新泉急火煎成泡，万斛明珠流出峡。

大滩小滩难复难，蛟鼍喷沫飞惊湍。上滩更比下滩苦，行者未至心先寒。

江头大船不敢行，驾棹皆属麻阳人。麻阳舟子强有力，满船日听喧呼声。

喧呼牵挽人挤排，各负长纤登高崖。崖高路窄行不得，蛇行蒲伏泥中蛙。

壮者负纤黠持篙，篙撑怪石避惊涛。一篙一拄一转侧，危梢起立如飞猱。

滩流浅处石势汹，舟陷石中舟愈重。篙师赤体入水中，鳌负舟行舟始动。

楚黔地接相犬牙，千山万壑钩连斜。诸峰横叠出滩口，奇崖峭壁森㟏岈。

山形崱屴波与吞，怒犀饿虎沙中蹲。或如美人临水妆，黛螺秀色生明光。

俯听滩声仰见山，时时骇笑开心颜。神工鬼斧不容壑，世间奇境非痴顽。

放舟似入青云端，江山如此亦壮观，何必徒嗟行路难。